O‘zbekistonda 72 ming gektar maydonda qonunbuzilish holatlari aniqlandi

Poytaxtda O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi (“Yergeodezkadastr”) tomonidan matbuot anjumani o‘tkazildi. Anjuman yer resurslaridan oqilona foydalanish, yer tuzishni va yerlar monitoringini tashkil qilish, tuproq unumdorligini saqlash, oshirish va qayta tiklash borasida yagona davlat siyosatini yuritish bo‘yicha amalga oshirilayotgan chora-tadbirlarga bag‘ishlandi, deb xabar beradi O‘zA.

“Yergeodezkadastr” va uning hududiy boshqarmalarida Yer kodeksi va boshqa qonun hujjatlari talablariga rioya etilishini ta’minlash, yerdan foydalanish va bu borada yo‘l qo‘yilgan qonunbuzilish holatlarini bartaraf etish choralari ko‘rilmoqda. Shu maqsadda joriy yilning birinchi choragida to‘qsonga yaqin xo‘jalik yurituvchi subyektning qariyb 80 ming gektar yer maydoni tekshirildi. Natijada 72 ming gektardan ortiq maydonda qonunbuzilish holatlari aniqlanib, ularga nisbatan “Ma’muriy javobgarlik to‘g‘risidagi kodeks”ning tegishli moddalariga asosan jazo choralari qo‘llanildi.
Mutaxassislarning aytishicha, ayrim fuqarolar o‘z ko‘chmas mulkiga bo‘lgan huquqini to‘la ta’minlash, ya’ni davlat kadastr ro‘yxatidan o‘tkazish majburiyatiga e’tiborsiz qaramoqda. Misol uchun, qirq besh tumandagi aholi tomorqalarida yo‘qlama olib borilganda, qariyb 106 ming xonadon tomorqadan tegishli hujjatlarni rasmiylashtirmasdan foydalanib kelayotganligi aniqlandi.